钦定古今图书集成/明伦汇编/闺媛典/第249卷 > 刘禔妻沈氏
## 钦定古今图书集成/明伦汇编/闺媛典/第249卷 > 刘禔妻沈氏

按《德安府志》：“沈氏，孝感人。吏部侍郎沈惟炳女。年十
六，适佥都御史刘应遇第五子禔。克勤妇职，事继姑
孝谨。逾年禔亡，遗命立其兄子兴义为后，沈欲从死，
阃内曲解百端，乃强起受儿。时年十七，诸姑伯姊虑
其少，沈泣曰：‘吾之生也，为世赘物，徒以夫命守此呱
呱，人其少我哉？我心已老矣’。因闭户下键足，不一出”，
教兴义及龀，一饭未尝离膝下。逮出，就外傅，或读书至夜分，沈孤灯俟之，与二三女厮缫车相接。后兴义
补邑诸生。沈母程晚岁善病，剧，念沈，欲旦夕与俱，沈
乃泣告禔柩而归事母。甲戌寇起，烽火相望，禔柩犹
未窆，沈泣请于父，割沈土瘗夫而庐其右，每展墓辄
呜咽。母死，哀毁骨立，父丧亦如之。里人士称之曰“贞
孝。”